****

**Kauhavan lukion**

**toiminnallinen tasa-arvo- ja yhdenvertaisuussuunnitelma**

**vuosille 2016 - 2019**

Tasa-arvotyöryhmä:

 Kirsi Koivumäki

 Hanna Lahdenperä

 Eeva Malmi

 Henna Teikari

 Sari Toivakka

 Juha Tuira

 Toni Uusimäki

**Sisältö**

Johdanto

1. Lainsäädäntö
	1. Tasa-arvolaki
	2. Yhdenvertaisuuslaki
2. Lukion henkilöstö ja opiskelijamäärät sukupuolittain
3. Arvot ja toimintakulttuuri tasa-arvon ja yhdenvertaisuuden tukena
4. Tasa-arvotilanteen kartoitus ja lähtökohdat
5. Sukupuolten tasa-arvoon ja yhdenvertaisuuteen liittyvät kehityskohteet
6. Tiedottaminen
7. Toimenpiteet, seuranta ja arviointi

**Johdanto**

Tämä on Kauhavan lukion tasa-arvo- ja yhdenvertaisuussuunnitelma. Se on laadittu vastaamaan voimassaolevaa lainsäädäntöä naisten ja miesten välisestä tasa-arvosta annetun lain (1329/2014) sekä yhdenvertaisuuslain (1325/2014) mukaisesti.

Oppilaitoksen tulee vuosittain tai vähintään kerran kolmessa vuodessa laatia tasa-arvosuunnitelma. Se laaditaan aina yhteistyössä koulun henkilöstön ja opiskelijoiden kanssa. Suunnitelman tekoa varten perustettiin tasa-arvotyöryhmä, johon kuuluu lukion opettajakunnasta neljä naista ja kaksi miestä sekä lukion opiskelijakunnan nimeämät kaksi edustajaa (yksi poika ja yksi tyttö). Työryhmän koollekutsujana on rehtori.

Tasa-arvo- ja yhdenvertaisuussuunnitelma on laadittu nuorten lukiokoulutuksen uutta 1.8.2016 käyttöönotettavaa opetussuunnitelmaa ajatellen. Tähän saakka Kauhavan lukion henkilöstön tasa-arvotyö on pohjautunut Kauhavan kaupungin yhdenvertaisuussuunnitelmaan (hyväksytty kaupunginvaltuustossa 19.12.2012) ja henkilöstöstrategian (hyväksytty kaupunginvaltuustossa 25.11.2013). Kauhavan kasvatus- ja opetuslautakunta hyväksyi puolestaan lukion opiskelijoiden päivitetyn tasa-arvosuunnitelman kokouksessaan 5.10.2015.

Päivitettävän tasa-arvo- ja yhdenvertaisuussuunnitelman hyväksyy Kauhavan kasvatus- ja opetuslautakunta, kun suunnitelmassa on kuultu lukion opettajien ja opiskelijoiden muodostamaa tasa-arvotyöryhmää.

1. **Lainsäädäntö**
	1. .**Tasa-arvolaki**

Tasa-arvolain tarkoituksena on estää sukupuoleen perustuva syrjintä ja edistää naisten ja miesten välistä tasa-arvoa sekä tässä tarkoituksessa parantaa naisten asemaa erityisesti työelämässä. Lain tarkoituksena on myös estää sukupuoli-identiteettiin tai sukupuolen ilmaisuun perustuva syrjintä.

Velvollisuus tasa-arvon toteuttamiseen oppilaitoksissa perustuu 1.1.1987 voimaan astuneeseen tasa-arvosta annettuun tasa-arvolakiin (609/1986) sekä sen muutoksiin (232/2005), joiden yhteydessä lisättiin säännöksen oppilaitosten tasa-arvosuunnittelusta lukioiden osalta. Vuoden 2014 lopussa vahvistettujen perusopetuksen valtakunnallisten perusteiden mukaan ”Tasa-arvon tavoite ja laaja yhdenvartaisuusperiaate ohjaavat perusopetuksen kehittämistä. Opetus edistää osaltaan taloudellista, sosiaalista, alueellista sukupuolten tasa-arvoa.” Näin tasa-arvolakiin lisättiin (1329/2014) 5a§ ja 6c§, jotka tulivat koskemaan kaikkia koulumuotoja.

Tasa-arvolain 5a§ mukaan oppilaitosten on laadittava vuosittain yhteistyössä henkilöstön ja oppilaiden tai opiskelijoiden edustajien kanssa oppilaitoksen toiminnan kehittämiseen tähtäävä tasa-arvosuunnitelma.

Tasa-arvolain 6c§ tarkoituksena on estää sukupuoli-identiteettiin tai sukupuolen ilmaisuun perustuva syrjintää tavoitteellisesti ja suunnitelmallisesti.

Tasa-arvolaki edellyttää, että tasa-arvosuunnitelma sisältää kartoituksen oppilaitoksen tasa-arvotilanteesta, toimenpiteet tasa-arvon edistämiseksi sekä arvion aikaisempaan tasa-arvosuunnitelmaan sisältyneiden toimenpiteiden toteuttamisesta ja tuloksista. Kartoituksessa tulee kiinnittää erityistä huomiota tasa-arvon toteutumiseen oppilas- ja opiskelijavalinnoissa, opetuksen järjestämiseen, oppimiseroihin, opintosuoritusten arviointiin sekä seksuaalisen häirinnän ja sukupuoleen perustuvan häirinnän ehkäisemiseen ja poistamiseen.

**1.2.** **Yhdenvertaisuuslaki**

Uuden yhdenvartaisuuslain (1325/2014) tarkoituksena on edistää yhdenvertaisuutta ja ehkäistä syrjintää sekä tehostaa syrjinnän kohteeksi joutuneen oikeusturvaa.

Yhdenvertaisuuslaissa kielletään sekä välitön että välillinen syrjintä. Lisäksi tässä laissa tarkoitettua syrjintää ovat häirintä, kohtuullisten mukautusten epääminen sekä ohje tai käsky syrjiä.

Yhdenvertaisuuslaissa kiellettyjä syrjintäperusteita ovat ikä, alkuperä, kansalaisuus, kieli, uskonto, vakaumus, mielipide, poliittinen toiminta, ammattiyhdistystoiminta, perhesuhteet, terveydentila, vammaisuus, seksuaalinen suuntautuminen tai muu henkilöön liittyvä syyn. Syrjintä on kielletty riippumatta siitä, perustuuko se henkilöä itseään vai jotakuta toista koskevaan tosiseikkaan tai oletukseen.

Syrjintä on välitöntä, jos jotakuta kohdellaan henkilöön liittyvän syyn perusteella epäsuotuisammin kuin jotakuta muuta on kohdeltu, kohdellaan tai kohdeltaisiin vertailukelpoisessa tilanteessa.

Syrjintä on välillistä, jos näennäisesti yhdenvertainen sääntö, peruste tai käytäntö saattaa jonkun muita epäedullisempaan asemaan henkilöön liittyvän syyn perusteella, paitsi jos säännöllä, perusteella tai käytännöllä on hyväksyttävä tavoite ja tavoitteen saavuttamiseksi käytetyt keinot ovat asianmukaisia ja tarpeellisia.

Erilainen kohtelu ei ole syrjintää, jos kohtelu perustuu lakiin ja sillä muutoin on hyväksyttävä tavoite ja keinot tavoitteen saavuttamiseksi ovat oikeasuhtaisia.

Yhdenvertaisuuslaissa häirinnällä tarkoitetaan henkilön ihmisarvoa tarkoituksellisesti tai tosiasiallisesti loukkaava käyttäytymistä, jos se liittyy iän, alkuperän, kansalaisuuden, kielen, uskonnon, vakaumuksen, mielipiteen, poliittisen toiminnan, ammattiyhdistystoiminnan, perhesuhteiden, terveydentilan, vammaisuuden, seksuaalisen suuntautumisen tai muun henkilöön tarkoitettuun syyhyn. Tämän lisäksi käyttäytymisellä luodaan mainitun syyn vuoksi henkilöä halventava tai nöyryyttävä taikka häntä kohtaan uhkaava, vihamielinen tai hyökkäävä ilmapiiri.

1. **Lukion henkilöstö ja opiskelijamäärät sukupuolittain**

|  |  |  |  |
| --- | --- | --- | --- |
|  | naisia | miehiä | yhteensä |
| rehtori |  | 1 | 1 |
| vararehtori | 1 |  | 1 |
| opettajia (joista yksi on vararehtori) | 11 | 9 | 20 |
| muuta henkilöstöä | 3 |  |  |
| lukion opiskelijoita | 83 | 60 | 143 |
| kahden tutkinnon tekijöitä | 1 |  | 1 |
| opiskelijakunnan hallituksen jäseniä | 3 | 3 | 6 |

1. **Arvot ja toimintakulttuuri tasa-arvon ja yhdenvertaisuuden tukena**

Kauhavan lukion opiskelijoille, henkilökunnalle ja huoltajille teetettiin uuden opetussuunnitelman valmistelemiseksi arvo- ja toimintakulttuurikysely syyskuussa 2015. Jokaisesta aiheeseen liittyvästä kategoriasta valittiin kolme tärkeintä asiaa.

Kyselyn tulosten perusteella kolme tärkeintä asiaa koulussa olivat tietojen ja taitojen oppiminen (66,9% vastaajista), omien vahvuuksien löytäminen (41,5%) ja oikeudenmukaisuus (33,9%).

Yhteisöllisyyttä koulussa edistivät parhaiten toisten kunnioittaminen (55,1% vastaajista), yhdessä tekeminen (42,4%) ja mahdollisuus vaikuttaa päätöksentekoon (39,8%).

Koulun toimintakulttuurissa toivottiin erityisesti huomioitavan myönteinen asenne (44,9% vastaajista), keskinäinen arvostus (34,7%) ja turvallisuus (31,4%).

1. **Tasa-arvotilanteen kartoitus ja lähtökohdat**

Kauhavan lukiossa kaikki kouluyhteisön jäsenet osallistuvat tasa-arvotyöhön. Tasa-arvotyöryhmä kartoittaa uuden opiskelijakunnan, henkilöstön ja huoltajien näkemykset tasa-arvotilanteesta kyselyllä syyslukukaudella 2016. Kyselyn tuloksia käytetään tasa-arvoisuuden ja yhdenvertaisuuden edistämiseen lukiotyössä ja koulun toimintakulttuurissa.

Tasa-arvoryhmä on alustavasti pohtinut tasa-arvosuunnittelun lähtökohtia ja painopistealueita.

Lukion on lain mukaan edistettävä yhdessä koulutuksen järjestäjän (Kauhavan kaupunki) kanssa opiskelijoiden ja työntekijöiden tasa-arvoa. Lukio tukee kaikkien yhdenvertaisia mahdollisuuksia tehdä työtään ja tulla palkituksi siitä. Se kannustaa myös erilaisten ihmisten uravalintaa, rekrytointia ja opiskelijavalintaa, jotta työ- ja opiskeluyhteisöt muodostuisivat mahdollisimman monipuolisiksi, innovatiivisiksi ja suvaitsevaisiksi.

Välitön ja välillinen syrjintä sukupuolen perusteella, seksuaalinen häirintä ja sukupuoleen perustuva häirintä on kielletty Kauhavan lukiossa.

1. Välitön syrjintä
	* naisten ja miesten asettaminen eri asemaan sukupuolen perusteella
	* eri asemaan asettaminen raskaudesta tai synnytyksestä johtuvasta syystä
2. Välillinen syrjintä
	* eri asemaan asettaminen sukupuolen perusteella, jos henkilöt joutuvat epäedulliseen asemaan sen perusteella
	* eri asemaan asettaminen vanhemmuuden tai perheeseen liittyvän huoltovelvollisuuden perusteella
3. Seksuaalinen häirintä
	* seksuaalinen ei-toivottu käytös, joka voi olla luonteeltaan sanallista, sanatonta tai fyysistä. Sillä loukataan henkilön henkistä tai fyysistä koskemattomuutta luomalla uhkaava, vihamielinen, halventava, nöyryyttävä tai ahdistava ilmapiiri.
4. Sukupuoleen perustuva häirintä
	* henkilön sukupuoleen liittyvä ei-toivottu käytös, joka ei ole luonteeltaan seksuaalista. Sillä loukataan henkilön henkistä tai fyysistä koskemattomuutta luomalla uhkaava, vihamielinen, halventava, nöyryyttävä tai ahdistava ilmapiiri.
5. **Sukupuolten tasa-arvoon ja yhdenvertaisuuteen liittyvät kehityskohteet**

Lukion tasa-arvotyöryhmä on alustavasti pohtinut sukupuolten tasa-arvoon liittyviä kehityskohteita ja keinoja (toimenpiteitä) tasa-arvoisuuden ja yhdenvertaisuuden edistämiseksi. Ne on kiteytetty oheiseen taulukkoon.

|  |  |  |
| --- | --- | --- |
| **Kohde** | **Tavoite** | **Keino** |
| Ainevalinnat | Sukupuolella ei ole vaikutusta valintoihin. | Opettajat kannustavat sukupuolesta riippumatta kaikkia oman aineensa opiskeluun. |
| Opinto-ohjaus | Jatko-opintoihin ja ammatinvalintaan ohjataan sukupuolineutraalisti. | Tyttöjä ja poikia kannustetaan myös toisen sukupuolen suosimille aloille. |
| Opintosuoritusten arviointi | Opiskelijan sukupuoli ei vaikuta arviointiin. | Opettajat ovat tietoisia mahdollisista tasa-arvo- ja yhdenvertaisuusongelmista arvioinnissa ja tunnistavat ne omassa toiminnassaan. |
| Opiskelijoiden käsitykset tasa-arvoisuudesta ja yhdenvertaisuudesta | Opiskelijoilla on hyvät tiedot sukupuolten tasa-arvosta ja yhdenvertaisuudesta | Tasa-arvoteemoja sekä tasa-arvoon ja yhdenvertaisuuteen liittyviä materiaaleja lisätään opetukseen. |
| Tasa-arvoisuus ja yhdenvertaisuus opiskelijakunnan toiminnassa | Opiskelijakuntatoiminta edistää tasa-arvoa ja yhdenvertaisuutta. | Opiskelijakunta toteuttaa tasa-arvoa ja yhdenvertaisuutta edistäviä projekteja. |
| Häirintä ja kiusaaminen | Häirintää ja kiusaamista ei esiinny. | Häirintä- ja kiusaamistapaukset selvitetään ja ryhdytään heti toimenpiteisiin. Tilannetta seurataan pidemmällä aikavälillä. |
| Tasa-arvoinen ja yhdenvertainen oppilaitos | Tasa-arvo otetaan huomioon oppimisessa ja kaikessa muussa toiminnassa. | Opettajat tunnistavat mahdolliset tasa-arvo-ongelmat opetuksessa. |
| Tasa-arvon toteutuminen opiskelijavalinnoissa | Sukupuoli ei ole opiskelijavalinnassa vaikuttava tekijä. | Opiskelijavalinnassa noudatetaan lukiolakia sekä opetus- ja kultturiministeriön asetusta opiskelijaksi ottamisen perusteista lukiokoulutuksessa. Opiskelijat valitaan yhteishaussa peruskoulun päättötodistuksen lukuaineiden keskiarvon osoittamassa järjestyksessä. |

1. **Tiedottaminen**

Hyväksytystä tasa-arvosuunnitelmasta ja koulun tasa-arvotyön hyvistä käytännöistä tiedotetaan henkilöstölle, opiskelijoille ja heidän huoltajilleen suunnitelman hyväksymisen jälkeen. Tiedottamisen kanavana käytetään Wilma-järjestelmän ja lukion kotisivujen ohella koulun yhteisiä kokouksia, tilaisuuksia tai vanhempainiltoja.

Tasa-arvo- ja yhdenvertaisuussuunnitelman pääkohdista mainitaan opiskelijoille jaettavassa lukuvuositiedotteessa. Suunnitelma löytyy koulun kotisivujen ohella opettajien perehdytyskansiosta. Valitut toimenpiteet tasa-arvon ja yhdenvertaisuuden edistämiseksi kirjataan lukion lukuvuosisuunnitelmaan. Suunnitelma sisällytetään osaksi lukion opetussuunnitelmaa.

1. **Toimenpiteet, seuranta ja arviointi**

Uutta tasa-arvo- ja yhdenvertaisuussuunnitelmaa noudatetaan sen jälkeen koulutus- ja opetuslautakunta on hyväksynyt sen lukion opetussuunnitelman vahvistamisen tai päivittämisen yhteydessä.

Laaja tasa-arvo- ja yhdenvertaisuuskysely toteutetaan syyslukukaudella 2016, jonka jälkeen suunnitelmasta valitaan keskeiset kehittämisen painopistealueet. Kysely uusitaan sen jälkeen kolmen vuoden välein, jolloin jokainen lukiolainen pääsee vastaamaan siihen ainakin kerran kouluaikanaan.

Tasa-arvo- ja yhdenvertaisuussuunnitelma päivitetään aina tarvittaessa. Uuden version sisältö käydään läpi henkilöstön, opiskelijoiden ja heidän huoltajiensa kanssa.

Käsittely:

Lukion lops- ja arviointiryhmä 29.4.2016

Kauhavan lukion opettajainkokous 12.5.2016

Kauhavan lukion opiskelijakunnan hallitus 12.5.2016

Hyväksytty Kauhavan kasvatus- ja opetuslautakunnassa xx.6.2016